Ինչպես հաջողության հասնել բիզնեսում առանց հատուկ ջանքերի

**«Ինչպես հաջողության հասնել բիզնեսում առանց հատուկ ջանքերի»** (), կատակերգության տարրերով մյուզիքլ, որ ստեղծվել է Ֆրենկ Լեսսերի, Աբի Բարոուզի, Ջեք Վայնսթոքի և Վիլլի Գիլբերտի կողմից Շեֆարդ Միդի՝ 1952 թվականի հրատարակված համանուն գրքի հիման վրա։

## Պատմություն
Պրեմիերան տեղի է ունեցել 1961 թվականի հոկտեմբերին Բրոդվեյում, և ընդհանուր առմամբ տրվել է 1417 ներկայացում։ Մյուզիքլն արժանացել է յոթ «Թոնի» մրցանակի, ինչպես նաև Պուլիցերյան մրցանակի թատրոնի համար ստեղծված դրամատիկական ստեղծագործության համար։ 1967 թվականին թողարկվել է մյուզիքլի կինոադապտացիան (որ նկարահանվել է ռեժիսոր Դևիդ Սվիֆթի () կողմից The Mirisch Corporation անկախ կինոընկերությունում և վարձույթի է հանվել United Artists կինոընկերության կողմից), որին մասնակցել են բազմաթիվ դերասաններ 1961 թվականի օրիգինալ բեմադրությունից։ 1995 թվականին մյուզիքլը նորից է բեմադրվել 46 փողոցի նույն թատրոնում (ներկայում՝ Richard Rodgers Theatre), և տրվել է 548 ներկայացում, իսկ գլխավոր դերերը կատարել են Մեթյու Բրոդերիկն ու Մեգան Մալալին։ Մյուզիքլի երկրորդ վերածնունդը ռեժիսոր Ռոբ Էշֆորդի գլխավորությամբ տեղի է ունեցել 2011 թվականին։ Գլխավոր դերերը կատարել են Դենիել Ռեդքլիֆն ու Ջոն Լարոկետը, իսկ պրեմիերան կայացել է 2011 թվականի մարտի 27-ին Al Hirschfeld Theatre-ում։ 2012 թվականի հունվարին երեք շաբաթով Ռեդքլիֆին փոխարինել է Դարեն Քրիսը, իսկ փետրվարի 24-ից մինչև մայիսի 20-ը՝ Նիք Ջոնասը։ 2012 թվականի մայիսի 20-ին բեմադրությունը փակվել է 473 ներկայացումից հետո։

## Սյուժե
Ջեյ Փայրփոնթ Ֆինչը պատվախնդիր երիտասարդ է Նյու Յորքից, որն աշխատում է որպես պատուհաններ լվացող։ Բիզնեսում հաջողությունների հասնելու վերաբերյալ խորհուրդներով գրքի ընթերցումից հետո նա որոշում է աշխատանքի ընդունվել World Wide Wicket խոշոր ընկերության փոստային բաժանմունքում։ Նա ծանոթանում է քարտուղարուհի Ռոզմարի Փիլքինգտոնի հետ, որը երազում է քաղաքից դուրս հովվերգական կյանքի մասին, ինչպես նաև ընկերության ղեկավարի ու նրա սնոբիստ զարմիկի հետ, որը խոչընդոտում է Ֆինչի պլանների իրականացումը։

## Գործող անձինք
* *Ջեյ Փայրփոնթ Ֆինչ* – պատուհաններ լվացող, որը ցանկանում է աշխատել World Wide Wicket ընկերությունում, Ռոզմարիի սիրային հետաքրքրությունը,
* *Ռոզմարի Փիլքինգտոն* – քարտուղարուհի World Wide Wicket ընկերությունում, Ֆինչի սիրային հետաքրքրությունը,
* *Ջեյ Բի Բիգլի* – World Wide Wicket ընկերության տնօրենը, Հայդիի սիրային հետաքրքրությունը, չնայած այն հանգամանքին, որ ամուսնացած է,
* *Բադ Ֆրամպ* – Բիգլիի լկտի և մեծամիտ զարմիկը, որին ամեն ինչ թույլատրվում է ընկերության տնօրենի հետ ունեցած ազգակցական կապի շնորհիվ,
* *Հայդի Լա Ռու* – հմայիչ երիտասարդ կին, Բիգիի սիրուհին, ավելի ուշ՝ միսս Ուուլ Ուոմփեր,
* *Սմիթի* – քարտուղար World Wide Wicket ընկերությունում, Ռոզմարիի լավագույն ընկերը։

## Երաժշտական դերերգեր
;Գործողություն I
* Overture
* «How to Succeed» – Ջեյ Փայրփոնթ Ֆինչ
* «Happy to Keep His Dinner Warm» – Ռոզմարի Փիլքինգտոն
* «Coffee Break» – Բադ Ֆրամպ, Սմիթի և այլ քարտուղարներ
* «The Company Way» – Ֆինչ և Թվիմբլ
* «The Company Way» (ռեպրիզ) – Բադ և ընկերության աշխատակիցներ
* «A Secretary is Not a Toy» – Բրատ, քարտուղարներ և Բադ
* «Been a Long Day» – Սմիթի, Ֆինչ և Ռոզմարի
* «Been a Long Day» (ռեպրիզ) – Բադ, Ջեյ Բի Բիգլի և Հայդի Լա Ռու
* «Grand Old Ivy» – Ֆինչ և Բիգլի
* «Paris Original» – Ռոզմարի, Սմիթի, միսս Քրումհոլց և աղջիկներ
* «Rosemary» – Ֆինչ և Ռոզմարի
* «Finale to Act I» – Ֆինչ, Ռոզմարի և Բադ

;Գործողություն II
* «Cinderella, Darling» – Սմիթի և աղջիկներ
** *1995 թվականի բեմադրությունում՝* «How to Succeed» (ռեպրիզ)
* «Happy to Keep His Dinner Warm» (ռեպրիզ) – Ռոզմարի
* «Love From a Heart of Gold» – Բիգլի և Հայդի
* «I Believe in You» – Ֆինչ և անցորդներ
* «I Believe in You» (ռեպրիզ) – Ռոզմարի
* «Brotherhood of Man» – Ֆինչ, միսս Ջոնս, Ուոլի Ուոլփեր և անցորդներ
* «Finale: The Company Way» – ընկերության աշխատակիցներ

## Ծանոթագրություններ

## Արտաքին հղումներ
* «Ինչպես հաջողության հասնել բիզնեսում առանց հատուկ ջանքերի» մյուզիքլը Internet Broadway Database կայքում

Կատեգորիա:1961 մյուզիքլներ
Կատեգորիա:Բրոդվեյան մյուզիքլներ
Կատեգորիա:Մյուզիքլներ այբբենական կարգով